A red and black logo

Description automatically generated

**PLANI I INTEGRITETIT**

**PËR MINISTRINË E FINANCAVE**

**2024-2026**

**DEKLARATË INSTITUCIONALE**

Plani i Integritetit përbën një instrument të luftës kundër korrupsionit, i cili i shërben institucionit nё identifikimin, vlerësimin dhe parandalimin e tërësisë së risqeve që cenojnë integritetin. Forcimi i integritetit dhe miratimi i masave sistematike antikorrupsion janë të rëndësishme në kuadër të reformave të administratës publike, prioritet ky i cili zë një vend kryesor në Strategjinë Ndërsektoriale Kundër Korrupsionit 2015-2023.

Plani Integritetit të Ministrisë së Financave 2024-2026, përfshin një analizë të vlerësimit të risqeve të integritetit në institucion, si dhe parashikon masa konkrete për zbatim, me qëllim përmirësimin e efikasitetit, transparencës, llogaridhënies, rritjen e besueshmërisë publike, si dhe arritjen e objektivave strategjike e specifike tё institucionit. Identifikimi dhe vlerësimi i risqeve është kryer në fushat e përgjegjësisë së institucionit, kryesisht në: a) fushën e menaxhimit financiar; b) transparencës; c) burimeve njerëzore; d) konsultimit publik; dh) informimit; e) fushën e etikës, si dhe fusha të tjera të veprimtarisë së institucionit.

Plani Integritetit ka një rol të rëndësishëm për institucionin, dhe konkretisht në:

* Forcimin e transparencës në institucion, për të siguruar rritjen e besueshmërisë publike;
* Burime njerëzore të kualifikuara, të qëndrueshme, dhe me trajnime të përshtatshme për t’i rezistuar shkeljeve të integritetit
* Përmirësimi kuadrit rregullator, me qëllim forcimin e integritetit në institucion;

Nevoja për të vendosur sisteme efektive të menaxhimit të integritetit, është shumë e rëndësishme, me qëllim që të garantohet kryerja e veprimtarisë me etikë, integritet, dhe performacë të lartë. Në këtë mënyrë, Ministria e Financave është e angazhuar plotësisht për të vijuar me përmirësimin dhe forcimin e integritetit në institucion.

**MINISTËR**

**Ervin METE**

**TABELA E PËRMBAJTJES**

1. **HYRJE**
2. **QËLLIMI I PLANIT TË INTEGRITETIT**
3. **OBJEKTIVAT**
4. **PROCESI HARTIMIT TË PLANIT TË INTEGRITETIT**
5. **QASJA METODOLOGJIKE**
6. **ANALIZA E OBJEKTIVAVE**
7. **RISQET DHE FAKTORËT E RISQEVE TË INTEGRITETIT**
8. **RISQE TË PËRGJITHSHME**
9. **PLANI I VEPRIMIT**

1. **MONITORIMI**
2. **ANEKS**

1. **HYRJE**

Plani i Integritetit përbën një instrument të luftës kundër korrupsionit, i cili synon përmirësimin e efikasitetit, transparencës, llogaridhënies dhe rritjen e besueshmërisë publike, duke përcaktuar masa konkrete për zbatim, trajtimin e risqeve të integritetit si dhe arritjen e objektivave strategjike e specifike tё institucionit.

Për Ministrinë e Financave, Plani i Integritetit u hartua gjatë katërmujorit të tretë të vitit 2023 dhe i sjell efektet e tij për vitet 2024-2026, në zbatim të Strategjisë Ndërsektoriale Kundër Korrupsionit.

Misioni i hartimit të këtij plani është përfshirja e analizës sistematike të riskut, sipas fushës së përgjegjësisë së institucionit, si dhe përcaktimi i masave të përshtatshme për përmirësimin e performancës, llogaridhënies dhe transparencës së institucionit.

Në këtë kuadër, procesi i menaxhimit të riskut të integritetit është një proces nëpërmjet të cilit institucioni adreson në mënyrë metodike risqet e integritetit për proceset e punës, e aktivitetet, sipas fushës së veprimtarisë së institucionit.

Hartimi, miratimi dhe zbatimi i Planit të Integritetit për institucionin kryhet në mbështetje të masave të parashikuara në planin e veprimit 2020-2023, në zbatim të objektivit A9 – “Forcimi i integritetit të nëpunësve publikë” të Strategjisë Ndërsektoriale kundër Korrupsionit 2015‒2023, të miratuar me Vendimin e Këshillit të Ministrave nr.516, datë 01.07.2020. Gjithashtu zbatimi i Planit të Integritetit përbën një nga rekomandimet e përcaktuara nga Grupi Shteteve Kundër Korrupsionit (GRECO). Plani i integritetit vendos në funksion një sistem efektiv të menaxhimit të integritetit në nivel institucioni, ku konkretisht, instrumenti i planit të integritetit do të ofrojë kornizën konceptuale nё lidhje me masat e parashikuara për zbatim me synim forcimin e integritetit në institucion.

Për më tepër eksperienca e mëparshme, lidhur me zbatimin e Planit të Integritetit 2021-2023, ka rezultuar tepër efektive, ku masat e parashikuara në Plan i kanë shërbyer instuticionit në përmirësimin e transparencës, llogaridhënies, rritjen e besueshmërisë publike, si dhe arritjen e objektivave strategjike e specifike tё institucionit.

1. **QËLLIMI I PLANIT TË INTEGRITETIT**

Plani i Integritetit ka një rol shumë të rëndësishëm për institucionin dhe konkretisht në forcimin e llogaridhënies publike dhe transparencës, forcimin e rezistencës institucionale ndaj cenimeve të integritetit, si dhe përmirësimin e një sistemi efektiv të menaxhimit të integritetit në institucion.

1. **OBJEKTIVAT**

Nëpërmjet Planit të Integritetit synohet të arrihen këto objektiva:

1. Forcimi i transparencës dhe monitorimi i vazhdueshëm, duke siguruar rritjen e besueshmërisë publike;
2. Burime njerëzore të kualifikuara, të qëndrueshme, dhe me trajnime të përshtatshme për t’i rezistuar shkeljeve të integritetit;
3. Përmirësimi i kuadrit rregullator, me qëllim forcimin e integritetit në institucion;
4. **PROCESI HARTIMIT TË PLANIT TË INTEGRITETIT**

**4.1 NGRITJA E GRUPIT TË PUNËS**

Ministri i Financave me Urdhrin Nr.229, datë 02.10.2023, ka ngritur grupin e punës “Për hartimin e Planit të Integritetit 2024-2026”, për realizimin e objektivit “A9 - Forcimi i integritetit të nëpunësve publikë” të Strategjisë Ndërsektoriale kundër Korrupsionit 2015‒2023, të miratuar me Vendimin e Këshillit të Ministrave nr.516, datë 01.07.2020.

Grupi i Punës u kryesua nga Zëvendësministrja dhe kishte në përbërje të tij anëtarë të nivelit drejtues, përgjegjës sektori si dhe specialist të drejtorive të ndryshme të institucionit.

Hartimi i Planit të Integritetit është kryer nga Grupi i Punës, mbështetur në Metodologjinë e Vlerësimit të Riskut të Integritetit për qeverisjen qendore, të miratuar me urdhrin nr. 334, datë 7.10.2020, të Ministrit të Drejtësisë. Gjatë këtij procesi, janë angazhuar dhe kanë kontribuar të gjitha strukturat e brendshme të Ministrisë, sipas fushës së tyre të përgjegjësisë.

**4.2 BAZA LIGJORE DHE MATERIALET REFERUESE**

1. Ligji nr. 90/2012 “Për organizimin dhe funksionimin e administratës shtetërore”;
2. Ligji nr. 9131/2003 “Për rregullat e etikës në administratën publike”;
3. Vendimi nr.516, datë 01.07.2020 i Këshillit të Ministrave “Për disa ndryshime dhe shtesa në vendimin nr.247, datë 20.03.2015 të Këshillit të Ministrave “Për miratimin e Strategjisë Ndërsektoriale kundër Korrupsionit për periudhën 2015-2020” dhe miratimin e planit të veprimit 2020-2023, në zbatim të Strategjisë Ndërsektoriale kundër Korrupsionit 2015-2023 e të Pasaportës së Indikatorëve”;
4. Vendim i Këshillit të Ministrave Nr.31, datë 17.01.2024 “Për përcaktimin e fushës së përgjegjësisë shtetërore të Ministrisë së Financave”;
5. Urdhri nr. 334, datë 7.10.2020 i Ministrit të Drejtësisë “Për miratimin e metodologjisë së vlerësimit të riskut të integritetit për institucionet e qeverisjes qendrore”.

**4.3 IDENTIFIKIMI I RISQEVE TË INTEGRITETIT**

Gjatë kësaj faze, është kryer identifikimi i risqeve dhe faktorëve të tyre. Me qëllim identifikimin e risqeve dhe faktorëve të tyre, grupi i punës ka kryer një analizë të detajuar duke u koordinuar edhe me drejtoritë e tjera të institucionit. Kuadri i brendshëm rregullator, raportimet e ndryshme bazuar në veprimtarinë e drejtorive të institucionit janë të dhënat kryesore për këtë fazë. Mbështetur në Metodologjinë e Vlerësimit të Riskut të Integritetit për institucionet e qeverisjes qendrore, identifikimi i risqeve është realizuar kryesisht në fushën e: a) menaxhimit financiar; b) burimeve njerëzore; c) transparencës; d) konsultimit publik; dh) informimit; e) etikës, si dhe fusha të tjera të veprimtarisë së institucionit.

**4.4 VLERËSIMI I RISQEVE TË INTEGRITETIT**

Kjo fazë përfshin vlerësimin e risqeve të integritetit të identifikuara në fazën e mësipërme. Grupi i punës ka kryer vlerësimin e risqeve të identifikuara në lidhje me: a) mundësinë e ndodhjes së një risku; b) si dhe ndikimet që këto risqe mund të sjellin. Pas përcaktimit të mundësisë së ndodhjes se risqeve dhe ndikimeve të tyre, është vijuar me renditjen e risqeve, si dhe me propozimin e masave konkrete për trajtimin e tyre.

* 1. **PLANI I VEPRIMIT PËR MENAXHIMIN E RISKUT**

Gjatë kësaj faze grupi i punës ka hartuar planin e veprimit për menaxhimin e risqeve të integritetit në institucion, i cili përfshin masa konkrete për përmirësimin dhe forcimin e integritetit në institucion. Masat përshkruajnë aktivitetet që duhet të zbatohen për zvogëlimin apo eliminimin e risqeve të integritetit, afatet kohore dhe përgjegjësitë organizative për zbatimin e tyre.

1. **QASJA METODOLOGJIKE**

Burimet që përdoren për vlerësimin e riskut të integritetit në institucion janë një kombinim i burimeve parësore si dhe burimeve dytësore. Burimet parësore përdoren për një analizë më të detajuar mbi risqet e integritetit, duke përfshirë një analizë të specializuar në lidhje me nivelin e risqeve (mundësisë së ndodhjes/shfaqjes së risqeve dhe impaktit në integritetin e institucionit). Burimet dytësore përdoren në fazën paraprake të procesit të vlerësimit të riskut të integritetit, në mënyrë identifikimin e fushave më të ekspozuara ndaj riskut të integritetit.

Metodat e përdorura në vlerësimin e riskut të integritetit janë:

a) Analiza e dokumenteve, metodë cilësore e cila përfshin njё analizë të tё gjitha akteve ligjore në fuqi në lidhje me: kuadrin ligjor për integritetin; kuadrin ligjor që rregullon fushën e veprimit të institucionit; të kuadrit të brendshëm rregullator të institucionit, aktet administrative qё përcaktojnё rregulla të përgjithshme dhe normative sjellje, si dhe standarde të detyrueshme në përputhje me ligjin (për etikën, integritetin, konfliktin e interesave, parandalimin e korrupsionit); raporte të organizatave ndërkombëtare dhe organeve monitoruese, si dhe b) Analiza statistikore, e përdorur, bazuar në raporte të ndryshme, duke identifikuar dhe vlerësuar risqet si dhe faktorët e riskut.

1. **ANALIZA E OBJEKTIVAVE**
2. **FORCIMI I TRANSPARENCËS DHE MONITORIMI I VAZHDUESHËM, DUKE SIGURUAR RRITJEN E BESUESHMËRISË PUBLIKE**

Forcimi i transparencës dhe monitorimi i vazhdueshëm, përbën një ndër objektivat kryesor që synohet të përmbushet.

Ky objektiv paraqet një rëndësi thelbësore, për arsye se nëpërmjet një procesi transparent, garantohet llogaridhënia dhe rritet besueshmëria publike mbi veprimtarinë e institucionit. Duke qenë se aktualisht ministria ka siguruar transparencë të plotë dhe të mirë për aktivitetin e saj operacional dhe organizativ, ky objektiv është parashikuar për zbatim edhe në këtë plan. Konkretisht është realizuar rritja dhe përmirësimi i transparencës dhe veprimtarisë së institucionit, me anë të zbatimit dhe përdorimit të instrumenteve të konsultimit publik, të së drejtës së informimit, si dhe të tjera forma të bashkëveprimit aktiv institucional. Për më tepër është shënuar progres si në rritjen e numrit të akteve të konsultuara ashtu edhe në cilësinë e procesit, ku metodat e përzgjedhura për konsultim dhe targetimi i duhur i palëve të interesit ka ndikuar në hartimin e politikave dhe legjislacionit më cilësor, gjithëpërfshirës dhe efikas.

Për sa më sipër, nisur nga rëndësia e këtij objektivi, synohet të vijohet me garantimin e një procesi transparent të veprimtarisë së institucionit. Në faqen zyrtare të ministrisë të vazhdohet të publikohen të dhëna, informacione me karakter informues, por edhe informacione e dokumente që lidhen me mekanizmat monitorues, të kontrollit dhe llogaridhënës, siç mund të jenë: raporte të ndryshme monitorimi, procesverbale, raporti vjetor i konsultimit publik etj.

Faqja zyrtare e ministrisë është e organizuar/ ndarë sipas seksioneve të veçanta ku secila drejtori, publikon në seksionin e veçantë dokumentat, informacionet përkatëse, në mënyrë që çdo qytetar të ketë akses dhe të arrijë të informohet mbi aktet e publikuara. Linku i ministrisë ku janë të publikuara këto akte si dhe vijojnë të publikohen është si vijon; <https://financa.gov.al/> .

1. **BURIME NJERËZORE TË KUALIFIKUARA, TË QËNDRUESHME, DHE ME TRAJNIME TË PËRSHTATSHME PËR T’I REZISTUAR SHKELJEVE TË INTEGRITETIT**

Forcimi i sistemit të menaxhimit të burimeve njerëzore në institucion është shumë i rëndësishëm për një administratë publike efikase, transparente dhe të përgjegjshme në të gjitha nivelet.

Në këtë drejtim, synohet të vijohet me një proces transparent dhe të drejtë, për plotësimin e vendeve vakande, duke u mbështetur në parimet e shanseve të barabarta, mosdiskriminimit, meritave, transparencës, profesionalizmit dhe paanësisë politike.

Gjithashtu nëpërmjet këtij objektivi synohet kryerja e vazhdueshme e trajnimeve me qëllim forcimin e integritetit të punonjësve, njohja në vijimësi me rregullat e etikës si dhe përmirësimi i njohurive të punonjësve, sipas fushës së veprimtarisë.

Trajtimet për stafin janë kryer në mënyrë të vazhdueshme, si dhe do të vijojnë të kryhen pasi ndikojnë në forcimin e integritetit të punonjësve, por edhe rritjen e aftësisë profesionale, duke sjellë një performacë të lartë dhe sa më transparente në institucion.

1. **PËRMIRËSIMI I KUADRIT RREGULLATOR, ME QËLLIM FORCIMIN E INTEGRITETIT NË INSTITUCION**

Ky objektiv thekson rëndësinë e respektimit të normave të etikës në ministri, si dhe përmirësimin e kuadrit rregullator, me qëllim forcimin e integritetit në institucion. Përmirësimi dhe rishikimi i vazhdueshëm i kuadrit rregullator ndikon në rritjen e efikasitetit, transparencës, llogaridhënies, e besueshmërisë publike, si dhe arritjen e objektivave strategjike e specifike tё institucionit.

Ministria ka kryer në mënyrë të vazhdueshme një rishikim të kuadrit rregullator për forcimin e integritetit në institucion. Në rregulloren e brendshme janë përcaktuar rregullat e etikës, të cilat duhet të respektohen nga çdo punonjës i institucionit, si: -kryerja e detyrave në zbatim me legjislacionin në fuqi dhe në mënyrë të pavaruar nga pikëpamjet politike, -kryerja e detyrave me paanësi, efikasitet, -shmangia e konfliktit të interesit, si dhe rregulla lidhur me sjelljen korrekte që duhet të ndiqen në marrëdhënie me qytetarët, eprorët, kolegët dhe varësit. Janë parashikuar dispozita lidhur me mospranimin e dhuratave, favoreve të ndryshme në mënyrë të drejtpërdrejtë ose të tërthortë për veten, familjen, të afërmit, personat fizikë, juridikë me të cilët nëpunësi/punonjësi ka marrëdhënie. Gjithashtu në rregullore janë përcaktuar edhe dispozita lidhur me funksionet dhe përgjegjësitë kryesore të anëtarëve të kabinetit të ministrit.

Në rregullore është përcaktuar dhe këshillimi e informimi, ku njësia e burimeve njerëzore është përgjegjëse për këshillimin e çdo nëpunësi të ministrisë për detyrimet që burojnë nga legjislacioni në fuqi për standartet e sjelljes etike. Këshillimi për standardet e sjelljes etike ofrohet nga njësia e burimeve njerëzore: - Në momentin e fillimit të punës, - Gjatë ushtrimit të detyrës, përmes formimit profesional/ trajtimeve të planifikuara, si dhe rast pas rast.

Ministria e Financave do të vijojë me rishikimin dhe përmirësimin e kuadrit rregullator, me qëllimin forcimin e mëtejshëm të integritetit në institucion.

1. **RISQET DHE FAKTORËT E RISQEVE TË INTEGRITETIT**

Ministria e Financave ka mision arritjen e stabilitetit ekonomik nëpërmjet drejtimit me efektshmëri, efektivitet dhe transparencë të financave publike. Në zbatim të Vendimit të Këshillit të Ministrave Nr.31, datë 17.01.2024 “Për përcaktimin e fushës së përgjegjësisë shtetërore të Ministrisë së Financave”, Ministria e Financave ushtron veprimtarinë e saj kryesisht në këto fusha: politikën makroekonomike, administrimin e të ardhurave, administrimin e buxhetit të shtetit, menaxhimin e borxhit publik dhe garancive shtetërore të huas, menaxhimin financiar dhe kontrollin, inspektimin financiar publik, etj.

Në këtë seksion paraqiten në mënyrë të përmbledhur analiza dhe rezultatet e procesit të vlerësimit të riskut të integritetit në institucion. Pas kryerjes së procesit të vlerësimit të riskut në fushat e përgjegjësisë së institucionit, rezulton si vijon:

**Analiza në fushën e menaxhimit financiar**

**Drejtoria e Përgjithshme e Buxhetit**

Misioni kryesor i Drejtorisë së Përgjithshme të Buxhetit është të sigurojë planifikimin dhe menaxhimin e buxhetit të shtetit me ekonomi, eficencë dhe efektivitet, në zbatim të legjislacionit në fuqi. Detyrat e kësaj drejtorie janë: a) udhëheqja në tërësi e procesit të përgatitjes së Programit Buxhetor Afatmesëm dhe projektligjit të buxhetit vjetor; b) sigurimi i përgatitjes së akteve ligjore dhe nënligjore që rregullojnë proceset e planifikimit dhe zbatimit të buxhetit, si dhe sistemin buxhetor në tërësi; c) udhëheqja e procesit të menaxhimit dhe monitorimit të buxhetit vjetor në funksion të përdorimit efektiv dhe eficent të fondeve buxhetore; ç) monitorimi i risqeve kryesore fiskale gjatë zbatimit të buxhetit; d) dhënia e mendimit për projektaktet e dërguara për mendim nga ministritë e linjës dhe institucionet e tjera qendrore.

* Duke qenë se, konsiderohet një nga shtyllat e institucionit dhe ka impakt në integritetin e tij në tërësi, vlerësohet e rëndësishme të veprohet me saktësi, paanësi dhe përgjegjësi, në drejtim të menaxhimit në tërësi të procesit të përgatitjes së Programit Buxhetor Afatmesëm dhe projektligjit për buxhetin vjetor. Nga vlerësimi i kryer, nuk janë identifikuar risqe për këtë strukturë.

Gjatë procesit të zbatimit të buxhetit**,** vlerësohet se nuk ka risk të drejtpërdrejtë në ushtrimin e funksioneve në DPB, megjithatë:

* Rekomandohet ndjekja e zbatimit me korrektësi nga ana e njësive të qeverisjes qendrore të rregullave e procedurave të miratuara në aktet përkatëse mbi monitorimin e fondeve buxhetore.

**Analiza në fushën e menaxhimit të borxhit shtetëror**

**Drejtoria e Përgjithshme e Borxhit Shtetëror**

Misioni kryesor i Drejtorisë së Përgjithshme të Borxhit Shtetëror është të sigurojë dhe realizojë huamarrjen shtetërore, duke mbajtur parasysh menaxhimin me eficencë dhe efektivitet të portofolit të borxhit shtetëror, si dhe të sigurojë shërbimin dhe raportimin e borxhit, dhe realizimin e mbështetjes përmes Marrëveshjeve të Huave, Granteve, Garancive Shtetërore, Nënhuave dhe Marrëveshjeve të Transferimit të Fondeve.

Për sa më sipër, në kuadër të funksioneve që mbulon, vlerësohet e rëndësishme që të veprohet me profesionalizëm në drejtim të procesit të huamarrjes dhe sigurimit të financimit të huaj, si dhe me saktësi dhe përgjegjshmëri, në drejtim të menaxhimit te portofolit të borxhit duke përfshirë këtu edhe procesin e përgatitjes së Strategjisë Afatmesme të Menaxhimit të Borxhit. Rekomandohet të tregohet vëmendje e veçantë për realizimin e analizave sa më të kujdesshme dhe gjithëpërfshirëse në kuadër të procesit të menaxhimit të borxhit, të huamarrjes, si dhe të shërbimit të borxhit.

**Analiza në fushën e harmonizimit të kontrollit, inspektimit financiar publik**

**Drejtoria e Përgjithshme e Harmonizimit të Kontrollit të Brendshëm Financiar Publik**

Misioni i kësaj drejtorie konsiston në harmonizimin e standardeve, rregullave dhe procedurave në kryerjen, monitorimin, vlerësimin dhe raportimin e veprimtarisë së menaxhimit financiar, kontrollit dhe kontabilitetit si dhe auditimit të brendshëm në sektorin publik. Gjatë kryerjes së proceseve të hartimit të kuadrit ligjor dhe metodologjik në fushën e kontrollit të brendshëm financiar publik dhe kontabilitetit për njësitë e sektorit publik dhe privat, vihet re se tregohet kujdes gjatë dhënies së propozimeve, me qëllim përmirësimin e legjislacionit kryesor dhe mbështetës, që rregullon këtë fushë.

Një tjetër funksion është ndërgjegjësimi i njësive publike mbi rolin dhe rëndësinë e zbatimit të sistemit të kontrollit, nëpërmjet monitorimit dhe vlerësimit të vazhdueshëm, asistencës teknike dhe trajnimeve që ofrohen. Për këtë arsye, rekomandohet në vijim prioritizimi i sistemit të përgjegjshmësisë menaxheriale duke zbatuar instrumentin e delegimit të përgjegjësive menaxheriale me qëllim përmirësimin e llogaridhënies menaxheriale dhe gjithashtu duke konsideruar edhe metoda të tjera ndihmëse që mund të përdoren për ndërgjegjësim.

* Bazuar në objektivat që përcakton për ndjekje struktura përgjegjëse për harmonizimin e menaxhimit financiar, kontrollin dhe kontabilitetin (DH/MFKK) parashikon çdo vit aktivitete për përmirësimin e mëtejshëm të sistemit të kontrollit të brendshëm duke u fokusuar në përdorimin e metodave të ndryshme të ndërgjegjësimit dhe rritjes së përgjegjshmërisë menaxheriale nëpërmjet proceseve të vlerësimit të cilësisë së sistemit të kontrollit të brendshëm, asistencës teknike dhe realizimin e trajnimeve përkatëse në bashkëpunim me Shkollën Shqiptare të Administratës Publike.
* Procesi i zbatimit të një sistemi efektiv të kontrollit të brendshëm është mbështetur edhe nëpërmjet përmirësimit të bazës ligjore të fushës, ku në muajin shkurt u miratuan me ligjin nr. 14, datë 16.02.2023 ndryshimet e ligjit nr. 10296, datë 08.07.2010 “Për menaxhimin financiar dhe kontrollin” dhe do të vijohet me rishikimin e akteve nënligjore.
* Ndërkohë, DH/MFKK është në proces të hartimit të një metodologjie më të detajuar në lidhje me inventarizimin dhe procesin e vlerësimit të aktiveve në sektorin publik, mbështetur dhe në kuadër të zbatimit të reformës për zhvillimin e kontabilitetit në sektorin publik në Shqipëri bazuar në standardet IPSAS, të ndërmarrë nga Ministria e Financave, duke patur si synim kryesor përmirësimin e vendimmarrjes, përgjegjshmërisë, transparencës dhe performancës në sektorin publik.

**Drejtoria e Inspektimit financiar Publik**

Edhe në Drejtorinë e Inspektimit financiar Publik, që vepron lidhur me kontrollin e përdorimit të fondeve publike, është kryer një analizë e detajuar, me qëllim përcaktimin dhe evidentimin e risqeve të lidhura më këtë fushë. Misioni i veprimtarisë së inspektimit financiar publik është garantimi i zbatimit të ligjshmërisë në përdorimin e fondeve publike dhe dhënia e ndihmës në përmirësimin e menaxhimit financiar publik.

Inspektimi financiar publik është veprimtari që kryhet pas faktit, për rregullshmërinë e transaksioneve dhe veprimtarive të tjera të menaxhimit financiar, të kryera nën përgjegjësinë e njësive publike dhe individëve, në mënyrë që:

1. të përcaktojë shkeljet e akteve normative, si dhe të provojë dyshimet për mashtrimet e kryera;
2. të zbulojë parregullsitë dhe dëmet e shkaktuara në pronën e njësive publike;
3. të identifikojë individët përgjegjës për shkeljet e kryera dhe të kërkojë marrjen e masave zhdëmtuese, administrative apo disiplinore, sipas shkallës apo llojit të përgjegjësisë.

Inspektimi financiar publik nis vetëm mbi bazën e kërkesës, informacionit apo ankesës. Realizimi i këtij misioni kërkon ndërgjegjësimin e institucioneve publike, punonjësve të tyre dhe publikut, mbi fushën e veprimtarisë së inspektimit financiar publik dhe kompetencat e Drejtorisë së Inspektimit Financiar Publik, me qëllim sensibilizimi, për të prezantuar rastet e parregullsive që konstatohen prej tyre.

* Për sa më sipër për të minimizuar risqet, si dhe për të rritur edhe më tepër njohjen e publikut mbi veprimtarinë e DIFP, me qëllim ndërgjegjësimin për të prezantuar rastet e parregullësive, si dhe garantimin e një procesi transparent, rekomandohet publikimi i informacionit të përditësuar në faqen zyrtare të ministrisë mbi rezultatet e inspektimit financiar publik.

**Drejtoria e Fondit Kombëtar**

Misioni i kësaj drejtorie është të sigurojë menaxhimin e fondeve të BE-së në mënyrë efikase dhe eficente në kuadër të programeve IPA I/ II/ III IPARD II/ III sipas sistemit të Menaxhimit Indirekt. Detyrat kryesore të Drejtorisë së Fondit Kombëtar: a) koordinon në mënyrë të drejtpërdrejtë dhe ndjek përgatitjen e Paketës për marrjen e besueshmërisë të detyrave të zbatimit të buxhetit të asistencës IPA/IPARD; b) siguron zbatimin e operacioneve financiare të drejtorisë së Fondit Kombëtar në përputhje me Marrëveshjet Kuadër, Marrëveshjet Financiare, procedurat dhe rregullat e BE-së, Manualin e Procedurave të brendshme të Fondit Kombëtar dhe legjislacionin në fuqi; c) drejton procesin e monitorimit të menaxhimit financiar dhe kontrollit të ndihmës financiare të BE-së për disbursimin e fondeve nën veprimtarinë e Fondit Kombëtar.

Për sa më sipër, rekomandohet të vijohet kryerja e detyrave me drejtësi, paansësi dhe përgjegjësi të plotë. Gjithashtu bazuar në detyrat funksionale të kësaj drejtorie rekomandohet trajnimi i vazhdueshëm i stafit ekzistues dhe stafit të ri të rekrutuar, me qëllim përmirësimin e vazhdueshëm të njohurive.

**Drejtoria e Avokatit të Tatimpaguesit**

Drejtoria e Avokatit të Tatimpaguesit është drejtoria përgjegjëse për fushën e mbrojtjes së interesave të tatimpaguesve në marrëdhëniet me organet tatimore, që lidhen me shkeljen e të drejtave të tyre nga moszbatimi i procedurave të përcaktuara me ligj, duke shqyrtuar ankesat e tyre, për të mundësuar zgjidhjen e problematikave të prezantuara rast pas rasti. Mbrojtja e interesave, realizohet nëpërmet shqyrtimit të drejtë dhe të pavarur të kërkesave/ankesave të tatimpaguesve, që përmbajnë probleme të administrimit të tatimeve, që nuk janë zgjidhur në mënyrën e duhur pas paraqitjes nga tatimpaguesi, si dhe raste të shkeljes të të drejtave të tatimpaguesit, të parashikuara në legjislacionin tatimor. Drejtoria e Avokatit të Tatimpaguesit, në funksion të përmbushjes së detyrave të ngarkuara me ligj, kryen dhe monitorimin e zbatimit të procedurave tatimore nga organet tatimore, me qëllim përgatitjen e propozimeve për nxjerrjen e rekomandimeve përgjithësuese, propozon nxjerrjen e vendimeve teknike si dhe propozon ndryshime në aktet ligjore dhe nënligjore që rregullojnë legjislacionin procedurial tatimor.

Bazuar në detyrat e kësaj drejtorie rekomandohet të vijohet me trajtimin e barabartë, të drejtë, të paanshëm, si dhe profesional të ankesave të paraqitura nga tatimpaguesit. Gjithashtu rekomandohet të kryhet plotësimi i vendeve vakande bazuar në ngarkesën e punës në drejtori.

**Drejtoria (Zyra) Mbështetëse ZKA**

Kjo strukurë e Ministrisë ka përgjegjësinë kryesore të mbështesë Zyrtarin Kombëtar Autorizues që të sigurojë ekzistencën dhe funksionimin efikas të sistemeve të kontrollit të brendshëm për zbatimin e asistencës IPA dhe IPARD, si dhe të raportojë mbi funksionimin e tyre pranë Komisionit Evropian. Gjatë ushtrimit të funksioneve të saj, drejtoria mund të kryejë verifikime/monitorime në terren të projekteve të financuara nga BE-ja për të bërë të mundur identifikimin dhe raportimin në kohë të parregullsive.

Risqet e vlerësuara në këtë drejtori, kanë të bëjnë me: a) trajnimin e stafit me qëllim përditësimin e vazhdueshëm të njohurive, b) plotësimin e vendeve vakande, bazuar në nevojat dhe kërkesat e punës sipas analizës së ngarkesës në punës, c) në disa raste vonesa të informacionit nga strukturat përgjegjëse për raportim. Për të trajtuar dhe minimizuar këto risqe, rekomandohet të kryhet plotësimi i vendeve vakande, sipas një procedure transparente dhe të drejtë, të kryhet trajnimi i vazhdueshëm i stafit të ri dhe stafit ekzistues, si dhe forcimi i bashkëpunimit ndërmjet strukturave IPA/IPARD, për realizimin e objektivave, dhe detyrave brenda afateve.

**Analiza në fushën e operacioneve financiare të sistemit të thesarit**

**Drejtoria e Operacioneve të Thesarit**

Misioni i drejtorisë është realizimi i operacioneve financiare të sistemit të thesarit që garanton mjetet monetare për kryerjen e transaksioneve të pagesave për qeverisjen e përgjithshme; rritjen e transparencës fiskale të qeverisë nëpërmjet përmirësimit të procedurave të kontrollit parandalues dhe pas procesimit të transaksioneve të shpenzimeve; kontabilizimi sipas standardeve të miratuara në sistemin informatik financiar të qeverisë (SIFQ), si dhe raportimi i pozicionit financiar të qeverisjes së përgjithshme.

Kryerja e këtyre funksioneve në kushtet e një procesi shndërrimesh cilësore dhe profesionale që synojnë përafrimin e proceseve me standartet ndërkombëtare kërkojnë rritjen e kapaciteteve njerëzore. Për shmangien e riskut nga mungesa e kapaciteteve njerëzore rekomandohet të kryhet plotësimi i vendeve vakande. Gjithashtu për të përmirësuar njohuritë e stafit të ri është e nevojshme kryerja e trajnimeve specifike të vazhdueshme në vendin e punës, për të siguruar një performance sa më të lartë profesionale.

Punonjësit e drejtorisë duhet të procesojnë transaksionet e qeverisjes së përgjithshme me përgjegjësi dhe profesionalizëm të plotë në çdo kohë. Në kushtet e zhvillimit të një sistemi efektiv për parandalimin e parregullsive dhe sigurimin e një baze të dhënash të sakta dhe konsistente kryhen aktualisht rakordime ditore me të dhënat elektronike të SIFQ si dhe rakordime mujore me palët e treta të përfshira në procesin e hartimit të pozicionit financiar të qeverisjes së përgjithshme sipas legjislacionit në fuqi. Për shmangien e risqeve operacionale në këtë drejtim rekomandohet (i) automatizimi i proceseve manuale për sigurimin e të dhënave në kohë reale me qëllim raportimin e saktë të pozicionit financiar të qeverisë në afate ditore dhe kryerjen e analizave gjithëpërfshirëse për vendimarrjen e duhur; (ii) standarte të larta të etikës personale që përfshijnë një përkushtim të lartë personal nga çdo pjestar i stafit për të vepruar me ndershmëri, integritet, paanësi dhe respekt për çdo individ në marrëdhëniet me palët e treta.

Kryerja e procedurave operacionale nëpërmjet sistemit informatik financiar të qeverisë sipas manualit teknik, kryerja pagesave sipas metodës FIFO dhe prioriteteve të miratuara, raportimi sipas metodologjisë së miratuar të pozicionit financiar të qeverisë, si dhe identifikimi i nevojave për përmirësimin e kuadrit ligjor të Thesarit kërkojnë të respektohen konceptet e pavarësisë, objektivitetit dhe paanshmërisë. Për shmangien e këtij risku rekomandohet që pavarësia e stafit të drejtorisë nuk duhet të dobësohet nga interesa personale, presioni i jashtëm, paragjykimet dhe ndikime të tjera. Është detyrë e stafit të drejtorisë të pajtohet me standartet e larta të sjelljes si: ndershmërinë, drejtësinë, korrektësinë, ligjshmërinë në kryerjen e detyrave të tyre dhe në marrëdhënie me të tretët. Integriteti kërkon që punonjësi të veprojë me korrektësi, drejtësi, bazuar në standarte të larta të sjelljes profesionale dhe të marrë vendime në zbatim të akteve në fuqi.

**Drejtoria e Procesimit te Biznesit**

Misioni i Drejtorisë së Procesimit të Biznesit është garantimi i mirëadministrimit funksional të SIFQ dhe të Web Portal për arshivimin elektronik të dokumentacionit mbështetës të transaksioneve buxhetore të njësive të qeverisjes së përgjithshme, në zbatim të legjislacionit në fuqi për një funksionim optimal të procesit të ekzekutimit të buxhetit të shtetit dhe raportimit financiar të Qeverisë.

SIFQ është i vetmi sistem financiar i Qeverisë dhe si i tillë përmban një informacion me potencial mjaft të konsiderueshëm dhe të një rëndësie të veçantë për Qeverinë dhe financat publike në tërësi. Duke marrë parasysh rëndësinë e këtij sistemi, nga ana e drejtorisë vlerësohet e rëndësishme të veprohet me saktësi dhe përgjegjshmëri maksimale në realizimin e detyrave funksionale. Nga vlerësimi i kryer, nuk janë identifikuar risqe për këtë strukturë.

**Drejtoria e Pagesave dhe Dëmshpërblimeve**

Misioni i Drejtorisë së Pagesave dhe Dëmshpërblimeve është shpërndarja me efiçensë, efektivitet, transparencë dhe integritet të dëmshpërblimit financiar të miratuar për çdo ish të dënuar politik të regjimit komunist dhe familjarëve të viktimave të ekzekutuara.

Për realizimin e procesit të pagesave të dëmshpërblimit financiar me transparencë drejtoria publikon në faqen zyrtare çeljet e këstit si dhe listat me numrat e dosjes dhe emrat përkatës për çdo individ përfitues, gjatë këtij procesi bashkëpunohet në vazhdimësi me strukturat përgjegjëse, me Drejtorinë TIK në lidhje me publikimet periodike. Do të vijojë publikimi sipas radhës së pagesës duke kryer kontrollin e dokumentacionit i cili duhet të bëhet pjesë e dosjes fizike në kohë, për të garantuar që i gjithë procesi të realizohet në kohë dhe në mënyrë sa më transparente.

**Analiza në fushën e apelimit tatimor**

**Drejtoria e Apelimit Tatimor**

Kjo drejtori ka në kompetencën e saj shqyrtimin e drejtë dhe të pavarur të ankimeve të tatimpaguesve ndaj akteve administrative të nxjerra nga administrata tatimore të cilat kanë ndikim në detyrimin tatimor të tatimpaguesit, bazuar në provat dhe argumentat e paraqitura nga tatimpaguesi dhe administrata tatimore si dhe duke kërkuar informacione dhe duke bërë verifikime të cilat ndihmojnë në shqyrtimin dhe zgjidhjen e drejtë të çështjes objekt ankimi. Pas çdo shqyrtimi Drejtoria e Apelimit Tatimor merr një vendim të arsyetuar dhe të mbështetur në legjislacionin në fuqi duke vendosur mbi, refuzimin e ankimit për shkak se e konsideron të papranueshëm (për mosplotësimin e kushteve paraprake të kërkesës ankimore, mungesës së aktit administrativ objekt ankimi, afatit dhe pagesës së detyrimit tatimor), rrëzimin e ankimit (lënien në fuqi të aktit administrativ të ankimuar) ose pranimin e tij (shfuqizimin e aktit) apo ndryshimin e aktit administrativ (lënien në fuqi të një pjese të aktit administrativ dhe shfuqizimin e pjesës tjetër).

* Duke marrë në konsideratë rëndësinë e vendimmarrjes, rekomandohet që të vijohet shqyrtimi me përgjegjësi të plotë për zbatimin me korrektësi të procedurave sipas legjislacionit procedural tatimor, të sigurohet gjykimi profesional i ankimeve administrative, zbatimi i njëjtë dhe efektiv i ligjit, si dhe respektimi i të drejtave të tatimpaguesit dhe unifikimi i qëndrimeve të DAT.

**Drejtoria e Auditimit të Brendshëm**

Drejtoria e Auditimit të Brendshëm ka këto detyra kryesore: organizon angazhime të auditimit të brendshëm sipas standarteve dhe metodologjisë së miratuar - harton Kartën e Auditimit, akte specifike për fusha të veçanta të auditimit të brendshëm si dhe akte të tjera sipas legjislacionit në fuqi, duke informuar strukturën përgjegjëse për harmonizimin e auditimit të brendshëm, - raporton menjëherë në formë të shkruar te Ministri i Financave, kur zbulon parregullësi apo veprime që përbëjnë shkelje, raporton në kohë rezultatet e veprimtarisë së auditimit të brendshëm te Ministri.

Bazuar në detyrat dhe funksionet e kësaj drejtorie është e rëndësishme të theksohet se integriteti përbën një element thelbësor, ku çdo nëpunës i kësaj drejtorisë duhet të:

-Të veprojë me ndershmëri, paanshmëri, efikasitet dhe jashtë çdo influence të padrejtë që mund të pengojë realizimin e detyrave të saj;

-Të garantojnë mbrojtjen e interesit publik në gjithë aktivitetin e tyre, duke shmangur çdo sjellje që mund të kompromentojë integritetin dhe besueshmërinë e publikut;

-Të mos ndikohen nga pikëpamjet e bindjet politike, sociale, fetare apo ekonomike të personave që takojnë gjatë detyrës.

-Të kryejnë në çdo rast detyrën e tyre me profesionalizëm në zbatim të legjislacionit në fuqi.

Në këtë mënyrë rekomandohet që nga çdo nëpunës/punonjës i kësaj drejtorie të vijohet me kryerjen e funksioneve dhe detyrave të tyre me përgjegjësi të plotë dhe zbatuar legjislacionin në fuqi.

**Analiza në fushën e burimeve njerëzore**

**Drejtoria e Përgjithshme Ekonomike dhe Shërbimeve Mbështetëse**

Detyrat kryesore të kësaj drejtorie janë të sigurojë mirëadministrimin e aseteve e shërbimeve të aparatit ministror, me qëllim sigurimin e kushteve për realizimin e misionit, ushtrimin e kompetencave dhe arritjen e objektivave të ministrisë, të garantojë mirëmenaxhimin e burimeve financiare, për të siguruar mirëfunksionimin dhe arritjen e objektivave të ministrisë, si dhe të realizojë menaxhimin, koordinimin, mbikëqyrjen e proceseve që lidhen me burimet njerëzore të institucionit.

Drejtoria e Menaxhimit të Burimeve Njerëzore, është pjesë e Drejtorisë së Përgjithshme Ekonomike dhe Shërbimeve Mbështetëse. DMBNJ synon të menaxhojë me efikasitet procesin e rekrutimit, zhvillimit, menaxhimit të performancës, kujdesin për marrëdhëniet në punë dhe organizimin strukturor, me qëllim sigurimin e individëve të aftë, të motivuar, përmirësimin e vazhdueshëm organizativ dhe funksional. Për nëpunësit e angazhuar me këto detyra, konsiderohet mjaft e rëndësishme ndjekja dhe plotësimi i dosjes personale të nëpunësve, sipas legjislacionit në fuqi, duke kërkuar në mënyrë periodike pasqyrimin në dosje të vlerësimit të punës së tyre nga eprorët përkatës.

Në rregulloren e brendshme të institucionit janë përcaktuar edhe dispozita lidhur me përbërjen funksionet dhe detyrat kryesore të anëtarëve të kabinetit të ministrit. Struktura e kabinetit mbështet drejtëpërdrejtë ministrin në ndjekjen e politikave përkatëse, realizimin e objektivave, si dhe vlerësimin e zbatimit të tyre.

Nëpunësit që mbulojnë fushën e menaxhimit të burimeve njerëzore, njoftojnë çdo nëpunës në lidhje me:

* plotësimin e formularit/aktit të deklarimit të konfliktit të interesit, sipas legjislacionit në fuqi, me qëllim parandalimin e konfliktit të interesit
* njohjen dhe zbatimin e Rregullores së brendshme;
* sigurimin e dhënies së mundësisë për çdo nëpunës, për të marrë pjesë në trajnime;
* në bashkëpunim me eprorin direkt të nëpunësit, respektimin e parimit bazë të parandalimit konfliktit të interesit, në zbatim të legjislacionit në fuqi;
* menaxhimin dhe trajtimin e rasteve të ndryshme, brenda fushës së përgjegjësisë së burimeve njerëzore, në mënyrë objektive dhe të paanshme, në zbatim të legjislacionit për nëpunësin civil.
* identifikimin e nevojave për trajtim të personelit, në bashkëpunim me drejtoritë dhe ASPA-në. Edhe në lidhje me trajnimet për etikën dhe antikorrupsionin për anëtarët e kabinetit pranë ministrit, si dhe kryerjen e një trajnimi fillestar në fillimet e marrjes së detyrës nga anëtarët e kabinetit, Drejtoria e Menaxhimit të Burimeve Njerëzore bashkëpunon me ASPA-në, për realizimin e kësaj kërkese.

1. **RISQE TË PËRGJITHSHME**

**Risqet lidhur informimin**

Lidhur me të drejtën për informim, Ministria e Financave përfaqësohet nga një nëpunës, që ushtron detyrën e Koordinatorit për të Drejtën e Informimit. Sipas legjislacionit në fuqi, Koordinatori për të Drejtën e Informimit ka për detyrë: a) t’i mundësojë çdo kërkuesi të drejtën për t’u njohur me informacionin publik, b) të krijojë, mbajë, publikojë dhe përditësojë regjistrin e kërkesave dhe përgjigjeve brenda afatit ligjore c) bashkërendojë punën për plotësimin e kërkesave për informacione brenda afateve.

Për sa më sipër, një nga risqet kryesore që evidentohet në këtë fushë, lidhet me kërkesat e ardhura për informacion, ku kërkohen të dhëna apo akte, për të cilat sipas legjislacionit në fuqi kufizohet e drejta e informimit. Në këto raste, lidhur me këto kërkesa, veprohet gjithmonë në zbatim të legjislacionit në fuqi.

Një tjetër risk konsiston në faktin se për shkak të ngarkesave ndaj proceseve të punës, duhet të realizohet informimi brenda afateve ligjore. Megjithatë, nga ana e koordinatorit dhe drejtorive/ strukturave me të cilat bashkërendon punën bëhen përpjekje për të kthyer përgjigje brenda afatit të caktuar.

**Risqet lidhur me konfliktin e interesit**

Nga ana e burimeve njerëzore lidhur me parandalimin e konfliktit të interesit ndërmerren:

* Në përputhje me ligjin nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”, të ndryshuar, sipas nenit 10 të këtij ligji, specifikohet se çdo zyrtar, nga data e fillimit të marrëdhënieve të punës në një institucion publik, është i detyruar të lëshojë një autorizim, në favor të institucionit publik ku ushtron funksionet, nëpërmjet të cilit ai e autorizon këtë institucion që të kryejë kontroll dhe të sigurojë të dhëna vetjake për zyrtarin. Lidhur me sa më lart, konceptimi i autorizimit të konfliktit të interesit, për t`u nënshkruar nga Titullari dhe punonjësi/nëpunësi, hartohet nga Drejtoria e Menaxhimit të Burimeve Njerëzore, brenda 30 ditëve nga fillimi i marrëdhënieve financiare të nëpunësit.
* Deklarimi i konfliktit të interesit, kur ka dyshim të tillë në rastet e pjesëmarrjes si anëtar ose kryetar në komisione të ndryshme, duke nënshkruar deklaratë.
* Gjithashtu punonjësit pas ndërprerjes së marrëdhënies së punës firmosin deklaratën në të cilën citohet se janë njohur dhe do të respektojnë detyrimet ligjore sipas nenit 16 dhe 17, të Kreut VI, të ligjit 9131, datë 08.09.2003, "Për rregullat e etikës në administrën publike".

Në zbatim të legjislacionit në fuqi çdo nëpunës/punonjës shmang çdo situatë të konfliktit të interesit gjatë përmbushjes së detyrave, deklaron interesat private pranë burimeve njerëzore të institucionit dhe respekton në çdo rast dispozitat e legjislacionit për parandalimin e konfliktit të interesave në ushtrimin e funksioneve publike. Gjithashtu çdo nënpunës shmang angazhimin në aktivitete që përbëjnë ose mund të përbëjnë konflikt interesi të çdo lloji, sipas përcaktimeve të legjislacionit në fuqi për parandalimin e konfliktit të interesit.

**Risqet lidhur transparencën**

Ministria e Financave kryen në mënyrë të vazhdueshme përditësime të faqes zyrtare të internetit, duke publikuar: aktet e miratuara, legjislacionin e zbatueshëm, programe e strategji të ndryshme në përputhje me fushën e veprimit, etj. me qëllim informimin në kohë të qytetarëve, si dhe rritjen e transparencës në kryejen e detyrave funksionale.

* Për sa më sipër, rekomandohet që të vijohet me publikimin e informacioneve dhe materialeve në faqen zyrtare të institucionit, me qëllim që çdo qytetar të ketë akses për t’u informuar. Gjithashtu rekomandohet që çdo material të publikohet në seksionin, rubrikën përkatëse të faqes zyrtare të ministrisë, në mënyrë që çdo qytetar t’a ketë më të thjeshtë për të gjetur informacionin që i nevojitet.

**Risqet lidhur konsultimin publik**

Në lidhje me riskun e konsultimit publik, Ministria e Financave ka realizuar konsultime publike për projektatet në zbatim të nenit 1 të ligjit nr.146/2014 “Për Njoftimin dhe Konsultimin Publik”, i cili përcakton procesin e konsultimit publik për projektligjet dhe projektdokumentet strategjike kombëtare.

Performanca institucionale e MFE krahasuar me vitet e kaluara është në rritje, duke shënuar progres si në rritjen e numrit të akteve të konsultuara ashtu edhe në cilësinë e procesit. Metodat e përzgjedhura për konsultim dhe targetimi i duhur i palëve të interesit ka ndikuar në hartimin e politikave dhe legjislacionit më cilësor, gjithëpërfshirës dhe efikas. Për më tepër dixhitalizimi i procesit të konsultimit ka bërë të mundur rritjen e pjesëmarrjes së publikut nëpërmjet Regjistrit Elektronik të Njoftimit dhe Konsultimit Publik, ku konkretisht është krijuar faqja e dedikuar për konsultimin publik në faqen zyrtare online të ministrisë dhe është mundësuar lidhja me RENJKP-në për aksesin e plotë të raporteve gjysmëvjetore dhe vjetore të konsultimit publik, si dhe shfaqjen e tyre në seksionin “Raportet Vjetore” brenda rubrikës “Konsultime”. Në këtë mënyrë rekomandohet, kryerja e vazhdueshme e procesit të konsultimit me publik, në zbatim të legjislacionit në fuqi, me qëllim që çdo qytetar të ketë mundësi të përfshihet në këtë proces, duke shprehur komente apo sugjerime të ndryshme lidhur me projektaktet e publikuara.

**Risqet lidhur me etikën**

Në rregulloren e brendshme janë përcaktuar rregullat e etikës që duhet të zbatohen nga çdo punonjës i institucionit. Në mënyrë të përmbledhur disa nga rregullat janë si vijon:

* Kryerja e detyrave në përputhje me legjislacionin në fuqi dhe në mënyrë të pavarur
* Realizimi i detyrave me përgjegjësi, korrektësi, në respektim të procedurave administrative dhe afateve ligjore, duke kontribuar në këtë mënyrë në rritjen e performancës së administratës.
* Kryerja e detyrave me ndershmëri, paanësi, efikasitet, ruajtja dhe rritja e besimit të publikut
* Në çdo rast çdo nëpunës duhet të veprojë me integritet të lartë moral e profesional, në funksion të kryerjes së veprimtarisë administrative

Lidhur me cënimet që mund të shkaktohen nga punonjësit e institucionit ndaj normave të sjelljes, trajtohen në përputhje me rregulloren e brendshme, legjislacionin në fuqi për nëpunësin civil apo Kodin e Punës për punonjësit me kontrata pune, si dhe Ligjin 9131/2003 “Për rregullat e etikës në administratës publike”.

**Risqet lidhur me korrupsionin**

Lidhur me këtë risk në rregulloren e brendshme të ministrisë është përcaktuar se çdo nëpunës nuk duhet të kërkojë, as pranojë në mënyrë të drejtpërdrejtë ose të tërthortë, për veten, familjen, e të afërmit, dhurata, favore, ose çdo përfitim tjetër të cilat jepen për shkak të pozicionit, me efekt përfitimi të çfarëdoshëm për dhuruesin ose persona të tretë, që ndikojnë ose duket sikur ndikojnë në paanësinë e kryerjes së detyrës. Në rregullore janë paraqitur në mënyrë të detajuar rastet lidhur me mospranimin të dhuratave, favoreve, apo çdo përfitimi tjetër. Për më tepër në zbatim të ligjit nr. 9049, datë 10.04.2003 "Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publike", i ndryshuar dhe udhëzimit nr. 927, datë 01.11.2021 "Për mënyren dhe procedurën e plotësimit të deklaratave të pasurisë dhe interesave privatë, në formë elektronike, në sistemin elektronik, për deklarimin e pasurive dhe konfliktit të interesave (EACIDS)", subjektet deklaruese janë të detyruar që të kryejnë deklarimet përkatëse të pasurisë.

1. **PLANI I VEPRIMIT**

Në përfundim të hartimit të Planit të Integritetit, me qëllim ruajtjen e integritetit të figurës së nëpunësit, ruajtjen e profesionalizmit, zbatimin korrekt të legjislacionit në fuqi, si dhe forcimin e integritetit në institucion, çdo nëpunës i Ministrisë së Financave duhet:

* Në çdo rast, çdo nëpunës i institucionit vepron me integritet të lartë moral e profesional, në funksion të kryerjes së veprimtarisë administrative;
* Nëpunësi duhet të jetë i paanshëm, i besueshëm, transparent, efektiv, duke realizuar me disiplinë dhe në kohë detyrat funksionale, në respektim të interesit publik
* Nëpunësi përdor në mënyrë efektive kohën e punës për realizimin me përgjegjësi dhe korrektësi të detyrave funksionale, duke kontribuar në rritjen e performancës së administratës, si dhe vepron në zbatim të legjislacionit, duke siguruar që procedurat administrative të zhvillohet brenda afateve ligjore.
* Sjellja e nëpunësit duhet të jetë e tillë që të reflektojë ndershmëri, të promovojë vlerat e parimet më të larta etiko-morale dhe të inkurajojë punonjësit e tjerë të veprojnë në përputhje me këto vlera.
* Nëpunësi shmang cdo situatë të konfliktit të interesit gjatë përmbushjes së detyrave, deklaron interesat private pranë autoritetit përgjegjës të institucionit dhe respekton dispozitat e legjislacionit për parandalimin e konfliktit të interesave në ushtrimin e funksioneve publike.
* Nënpunësi shmang angazhimin në aktivitete që përbëjnë ose mund të përbëjnë konflikt interesi të çdo lloji, sipas përcaktimeve të legjislacionit në fuqi për konfliktin e interesit.
* Komunikimi i nënpunësit duhet të karakterizohet nga etika, mirësjellja dhe respekti i ndërsjellë.
* Nxitja e zhvillimit profesional të nëpunësve në mënyrë të paanshme dhe gjithëpërfshirëse, përmes ofrimit të mundësive për kualifikim dhe ecuri të vazhdueshme në karrierë.
* Nëpunësi nuk duhet të kërkojë apo pranojë, në mënyrë të drejtpërdrejtë ose të tërthortë për veten, familjen, të afërmit, personat me të cilët ka marrëdhënie, dhurata, favore, ose çdo përfitim tjetër, të cilat jepen për shkak të pozicionit të tij, me efekt përfitimi të çfarëdoshëm për dhururesin ose persona të tretë, që ndikojnë ose duket sikur ndikojnë në paanshmërinë e kryerjes së detyrës.

1. **MONITORIMI**

Monotorimi i Planit të Integritetit është një fazë e rëndësishme, për arsye se shërben për të vlerësuar nëse risqet e identifikuara janë menaxhuar në mënyrë të efektive, si dhe për të konstatuar nëse janë realizuar aktivitetet dhe masat e parashikuara në plan.

Monitorimi do të kryhet nga Koordinatori i Integritetit në bashkëpunim me drejtoritë e institucionit, të cilat duhet të raportojnë sipas fushës së përgjegjësisë brenda një periudhe 1-vjecare, mbi zbatimin e masave të parashikuara në Aneksin e Masave, aktivitetet e ndërmarra, si dhe objektivat e realizuara.

Nëpërmjet hartimi të raportit të monitorimit synohet:

-Forcimi llogaridhënies publike dhe transparencës në institucion, për të siguruar rritjen e besueshmërisë publike

-Përmirësimi dhe forcimi i integritetit të institucionit duke synuar sigurimin e respektimit të kërkesave ligjore, procedurale, kuadrit të brendshëm rregullator, si dhe standardeve ndërkombëtare në këtë fushë.

Të gjitha aktivitetet që ndërmerren në kuadër të Planit të Integritetit të Ministrisë së Financave do t’i njoftohen Titullarit dhe strukturave përgjegjëse në Ministrinë e Financave. Raporti i Monitorimit do të publikohet edhe në faqen zyrtare të Ministrisë së Financave.